CELEX: 62016TN0851
Language: mt
Date: 2016-11-30 00:00:00
Title: Kawża T-851/16: Rikors ippreżentat fit-30 ta’ Novembru 2016 – Access Info Europe vs Il-Kummissjoni

20.2.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 53/31
            
         Rikors ippreżentat fit-30 ta’ Novembru 2016 – Access Info Europe vs Il-Kummissjoni
   (Kawża T-851/16)
   (2017/C 053/39)
   Lingwa tal-kawża: l-Ingliż
   
      Partijiet
   
   
      Rikorrenti: Access Info Europe (Madrid, Spanja) (rappreżentanti: O. Brouwer, E. Raedts u J. Wolfhagen, avukati)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla d-deċiżjoni tal-Kummissjoni C(2016) 6029, tad-19 ta’ Settembru 2016, li tirrifjuta li tagħti aċċess għad-dokumenti mitluba mir-rikorrenti skont ir-Regolament (KE) Nru 1049/2001 (1);
            
         
               —
            
            
               tikkundanna lill-Kummissjoni għall-ispejjeż sostnuti mir-rikorrenti għat-tressiq u t-twettiq tal-proċedura, inklużi l-ispejjeż ta’ kwalunkwe parti intervenjenti.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka erba’ motivi.
   
               1.
            
            
               L-ewwel motiv ibbażat fuq li l-Kummissjoni wettqet applikazzjoni żbaljata tat-tielet inċiż tal-Artikolu 4(1)(a) tar-Regolament (KE) Nru 1049/2001 billi ddeċidiet li l-aċċess għad-dokumenti mitluba jimmina b’mod serju r-relazzjonijiet internazzjonali.
            
         
               2.
            
            
               It-tieni motiv ibbażat fuq li l-Kummissjoni wettqet applikazzjoni żbaljata tat-tieni inċiż tal-Artikolu 4(2) tar-Regolament (KE) Nru 1049/2001 billi ddeċidiet li l-aċċess għad-dokumenti mitluba jimmina b’mod serju l-protezzjoni tal-proċeduri ġudizzjarji pendenti mibdija fil-Kawżi T-192/16, T-193/16 u T-257/16 u li l-aċċess għall-imsemmija dokumenti jimmina l-interess tal-Kummissjoni li tfittex parir legali u li tirċievi parir frank, oġġettiv u komplet. Taħt dan il-motiv qiegħed jiġi sostnut ukoll li l-Kummissjoni naqset milli tirrikonoxxi li l-aċċess għad-dokumenti mitluba huwa ta’ interess pubbliku superjuri u li għal din ir-raġuni dawn għandhom jiġu żvelati.
            
         
               3.
            
            
               It-tielet motiv ibbażat fuq li l-Kummissjoni wettqet applikazzjoni żbaljata tal-ewwel u tat-tieni subparagrafu tal-Artikolu 4(3) tar-Regolament (KE) Nru 1049/2001 billi ddeċidiet li l-aċċess għad-dokumenti mitluba jimmina b’mod serju l-proċess ta’ teħid ta’ deċiżjoni u/jew billi naqset milli tirrikonoxxi l-eżistenza ta’ interess pubbliku superjuri, b’mod partikolari peress li l-proċċess ta’ teħid ta’ deċiżjoni inkwistjoni ġie ffinalizzat.
            
         
               4.
            
            
               Ir-raba’ motiv ibbażat, sussidjarjament, fuq li l-Kummissjoni wettqet applikazzjoni żbaljat tal-Artikolu 4(6) tar-Regolament (KE) Nru 1049/2001 billi ma tatx tal-inqas aċċess parzjali għad-dokumenti mitluba u żammithom mistura kompletament.
            
         
      (1)  Regolament (KE) Nru 1049/2001 tal-Parlament Ewropew u tal-Kunsill, tat-30 ta’ Mejju 2001, dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU Edizzjoni Speċjali bil-Malti, Kapitolu 1, Vol. 3, p. 331).